IZVEDBENI SKLEP KOMISIJE (EU) 2019/1119

z dne 28. junija 2019

o odobritvi učinkovite zunanje osvetlitve vozil s svetlečimi diodami za uporabo v vozilih z motorji z notranjim zgorevanjem in hibridnih elektrificiranih vozilih brez zunanjega polnjenja kot inovativne tehnologije za zmanjšanje emisij CO2 iz osebnih avtomobilov v skladu z Uredbo (ES) št. 443/2009 Evropskega parlamenta in Sveta

(Besedilo velja za EGP)

EVROPSKA KOMISIJA JE –

ob upoštevanju Pogodbe o delovanju Evropske unije,

ob upoštevanju Uredbe (ES) št. 443/2009 Evropskega parlamenta in Sveta z dne 23. aprila 2009 o določitvi standardov emisijskih vrednosti za nove osebne avtomobile kot del celostnega pristopa Skupnosti za zmanjšanje emisij CO2 iz lahkih tovornih vozil (1) in zlasti člena 12(4) Uredbe,

ob upoštevanju naslednjega:

(1) Proizvajalci Toyota Motor Europe NV/SA, Opel Automobile GmbH – PSA, FCA Italy S.p.A., Automobiles Citroën, Automobiles Peugeot, PSA Automobiles SA, Audi AG, Ford Werke GmbH, Jaguar Land Rover, Hyundai Motor Europe Technical Center GmbH, Škoda Auto a.s., BMW AG, Renault SA, Honda Motor Europe Ltd, Volkswagen AG in Volkswagen AG Nutzfahrzeuge (v nadaljnjem besedilu: vložniki) so 6. septembra 2018 vložili skupno vlogo za odobritev učinkovite zunanje osvetlitve vozil s svetlečimi diodami (učinkovita osvetlitev z LED) za uporabo v vozilih z motorji z notranjim zgorevanjem in hibridnih elektrificiranih vozilih brez zunanjega polnjenja kot inovativne tehnologije. Vloga je bila ocenjena v skladu s členom 12 Uredbe (ES) št. 443/2009 in Izvedbeno uredbo Komisije (EU) št. 725/2011 (2).

(2) Učinkovita osvetlitev z LED je modul za osvetlitev, opremljen s svetlečimi diodami, ki ima manjšo porabo energije kot konvencionalna halogenska osvetlitev.

(3) Vloga je bila ocenjena v skladu s členom 12 Uredbe (ES) št. 443/2009, Izvedbeno uredbo (EU) št. 725/2011 in tehničnimi smernicami za pripravo vlog za odobritev inovativnih tehnologij v skladu z Uredbo (ES) št. 443/2009 (v nadaljnjem besedilu: tehnične smernice, različica iz julija 2018).

(4) Vloga se nanaša na prihranke emisij CO2 zaradi uporabe učinkovite osvetlitve z LED, kot se ocenijo s sklicevanjem na globalno usklajeni preizkusni postopek za lahka vozila (WLTP) iz Uredbe Komisije (EU) 2017/1151 (3).

(5) Učinkovita osvetlitev z LED je bila v izvedbenih sklepih Komisije 2014/128/EU (4), (EU) 2015/206 (5), (EU) 2016/160 (6), (EU) 2016/587 (7) in (EU) 2016/1721 (8) že odobrena kot inovativna tehnologija, ki ob upoštevanju novega evropskega voznega cikla (NEDC) iz Uredbe Komisije (ES) št. 692/2008 (9) lahko zmanjša emisije CO2. Z izkušnjami, pridobljenimi na podlagi navedenih sklepov, ter ob upoštevanju zadevne vloge je bilo zadovoljivo in prepričljivo dokazano, da učinkovita osvetlitev z LED, ki vključuje eno ali več ustreznih kombinacij učinkovitih svetilk z LED, npr. žaromet za kratki svetlobni pramen, žaromet za dolgi svetlobni pramen, sprednjo pozicijsko svetilko, žaromet za meglo, zadnjo svetilko za meglo, sprednjo smerno svetilko, zadnjo smerno svetilko, svetilko za osvetlitev registrske tablice in svetilko za vzvratno vožnjo, izpolnjuje merila za upravičenost iz člena 12 Uredbe (ES) št. 443/2009 in Izvedbene uredbe (EU) št. 725/2011.

(6) Prihranki emisij CO2 zaradi uporabe učinkovite osvetlitve z LED se lahko delno dokažejo s preizkusom WLTP. Vendar so vložniki predložili metodologijo preizkušanja, s katero je mogoče na ponovljiv, preverljiv in primerljiv način dokazati, da doseženi prihranki ob upoštevanju delne pokritosti znašajo vsaj 0,5 g CO2/ km.

(7) Za zagotavljanje kontinuitete, zlasti v zvezi s prehodom od preizkušanja emisij CO2 na podlagi NEDC k preizkušanju na podlagi WLTP, je primerno halogensko osvetlitev ohraniti kot osnovno tehnologijo, kot je določeno v izvedbenih sklepih 2014/128/EU, (EU) 2015/206, (EU) 2016/160, (EU) 2016/587 in (EU) 2016/1721.

(8) Proizvajalci bi morali imeti možnost, da pri homologacijskem organu vložijo vlogo za certificiranje prihrankov emisij CO2 zaradi uporabe učinkovite osvetlitve z LED v vozilih z motorji z notranjim zgorevanjem in hibridnih elektrificiranih vozilih brez zunanjega polnjenja. Proizvajalec bi moral v ta namen zagotoviti, da je vlogi za certificiranje priloženo poročilo o preverjanju, v katerem neodvisen organ za preverjanje potrjuje raven prihrankov emisij CO2, ki se certificirajo, in izpolnjevanje zadevnih zahtev.

(9) Če homologacijski organ ugotovi, da osvetlitev z LED ne izpolnjuje pogojev za certificiranje, bi bilo treba vlogo za certificiranje prihrankov zavrniti.

(10) Da bi omogočili obsežnejšo uporabo učinkovite osvetlitve z LED v novih vozilih, bi moral proizvajalec imeti tudi možnost, da vloži eno samo vlogo za certificiranje prihrankov emisij CO2 zaradi več sistemov učinkovite osvetlitve z LED. Vendar je primerno zagotoviti, da se v primeru uporabe te možnosti uporabi mehanizem, ki spodbuja uporabo samo tistih sistemov osvetlitve z LED, ki zagotavljajo najvišji izkoristek.

(11) Prihranki CO2, certificirani v skladu s tem sklepom, se od koledarskega leta 2021 upoštevajo pri izračunu povprečnih specifičnih emisij CO2 proizvajalcev.

(12) Za namene določanja splošne kode ekološke inovacije, ki se uporablja v zadevnih homologacijskih dokumentih v skladu s prilogami I, VIII in IX k Direktivi 2007/46/ES Evropskega parlamenta in Sveta (10), bi bilo treba določiti posamično kodo, ki se uporablja za inovativno tehnologijo za učinkovito osvetlitev z LED v vozilih z motorji z notranjim zgorevanjem in hibridnih elektrificiranih vozilih brez zunanjega polnjenja –

SPREJELA NASLEDNJI SKLEP:

Člen 1 Odobritev Tehnologija, ki se uporablja za učinkovito osvetlitev s svetlečimi diodami (LED), se odobri kot inovativna tehnologija v smislu člena 12 Uredbe (ES) št. 443/2009, kadar se navedena inovativna tehnologija uporablja za zunanjo osvetlitev osebnih avtomobilov z motorji z notranjim zgorevanjem in hibridnih elektrificiranih osebnih avtomobilov brez zunanjega polnjenja.

Člen 2 Opredelitev V tem sklepu učinkovita osvetlitev z LED pomeni tehnologijo, ki jo sestavlja modul za osvetlitev, opremljen s svetlečimi diodami (LED), ki se uporabljajo za zunanjo osvetlitev vozila in imajo manjšo porabo energije kot konvencionalna halogenska osvetlitev.

Člen 3 Vloga za certificiranje prihrankov emisij CO2 1. Vsak proizvajalec lahko vloži vlogo za certificiranje prihrankov emisij CO2 zaradi enega ali več sistemov zunanje učinkovite osvetlitve z LED, kadar se ti uporabljajo za zunanjo osvetlitev vozil z motorji z notranjim zgorevanjem kategorije M1 in hibridnih elektrificiranih vozil brez zunanjega polnjenja kategorije M1. Učinkovita osvetlitev z LED vključuje eno od naslednjih svetilk z LED ali njihovo kombinacijo: (a) žaromet za kratki svetlobni pramen (vključno s prilagodljivim sistemom sprednje osvetlitve); (b) žaromet za dolgi svetlobni pramen; (c) sprednja pozicijska svetilka; (d) žaromet za meglo; (e) zadnja svetilka za meglo; (f) sprednja smerna svetilka; (g) zadnja smerna svetilka; (h) svetilka za osvetlitev registrske tablice; (i) svetilka za vzvratno vožnjo; (j) svetilka za zavijanje; (k) statični žaromet za osvetlitev ovinka. Svetilka LED ali kombinacija svetilk LED, ki tvori učinkovito osvetlitev LED, zagotavlja najmanj tolikšno zmanjšanje emisij CO2, kot je določeno v členu 9(1)(b) Izvedbene uredbe (EU) št. 725/2011, ki se dokaže z uporabo metodologije preizkušanja iz Priloge k temu sklepu. 2. Vlogi za certificiranje prihrankov zaradi učinkovite osvetlitve z LED ali kombinacije sistemov učinkovite osvetlitve z LED se priloži neodvisno poročilo o preverjanju, ki potrjuje izpolnjevanje pogojev iz odstavka 1. 3. Homologacijski organ zavrne vlogo za certificiranje, če ugotovi, da pogoji iz odstavka 1 niso izpolnjeni.

Člen 4 Certificiranje prihrankov emisij CO2 1. Zmanjšanje emisij CO2 zaradi uporabe učinkovite osvetlitve z LED iz člena 3(1) se določi z metodologijo iz Priloge. 2. Če proizvajalec vloži vlogo za certificiranje prihrankov emisij CO2 zaradi več kot enega sistema učinkovite osvetlitve z LED iz člena 3(1) v povezavi z eno različico vozila, homologacijski organ določi, kateri od preizkušenih sistemov učinkovite osvetlitve z LED zagotavlja najmanjše prihranke emisij CO2, in v zadevno homologacijsko dokumentacijo zabeleži najnižjo vrednost. Ta vrednost se navede v izjavi o skladnosti v skladu s členom 11(2) Izvedbene uredbe (EU) št. 725/2011. 3. Homologacijski organ zabeleži poročilo o preverjanju in rezultate preizkusov, na podlagi katerih so bili določeni prihranki, ter navedene informacije na zahtevo da na voljo Komisiji.

Člen 5 Koda ekološke inovacije V primeru sklicevanja na ta sklep v skladu s členom 11(1) Izvedbene uredbe (EU) št. 725/2011 se v homologacijsko dokumentacijo vnese koda ekološke inovacije „28“. Prihranki CO2, evidentirani glede na navedeno kodo ekološke inovacije, se lahko od koledarskega leta 2021 upoštevajo pri izračunu povprečnih specifičnih emisij proizvajalca.

Člen 6 Začetek veljavnosti Ta sklep začne veljati dvajseti dan po objavi v Uradnem listu Evropske unije.

V Bruslju, 28. junija 2019 Za Komisijo Predsednik Jean-Claude JUNCKER

(1) UL L 140, 5.6.2009, str. 1.

(2) Izvedbena uredba Komisije (EU) št. 725/2011 z dne 25. julija 2011 o uvedbi postopka za odobritev in certificiranje inovativnih tehnologij za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 194, 26.7.2011, str. 19).

(3) Uredba Komisije (EU) 2017/1151 z dne 1. junija 2017 o dopolnitvi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil, o spremembah Direktive 2007/46/ES Evropskega parlamenta in Sveta, Uredbe Komisije (ES) št. 692/2008 in Uredbe Komisije (EU) št. 1230/2012 ter o razveljavitvi Uredbe Komisije (ES) št. 692/2008 (UL L 175, 7.7.2017, str. 1).

(4) Izvedbeni sklep Komisije 2014/128/EU z dne 10. marca 2014 o odobritvi modula s svetlečimi diodami za kratki svetlobni pramen „E-light“ kot inovativne tehnologije za zmanjšanje emisij CO2 iz osebnih avtomobilov v skladu z Uredbo (ES) št. 443/2009 Evropskega parlamenta in Sveta (UL L 70, 11.3.2014, str. 30).

(5) Izvedbeni sklep Komisije (EU) 2015/206 z dne 9. februarja 2015 o odobritvi učinkovite zunanje osvetlitve z uporabo svetlečih diod podjetja Daimler AG kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 33, 10.2.2015, str. 52).

(6) Izvedbeni sklep Komisije (EU) 2016/160 z dne 5. februarja 2016 o odobritvi učinkovite zunanje osvetlitve z uporabo svetlečih diod podjetja Toyota Motor Europe kot inovativne tehnologije za zmanjšanje emisij CO2 iz osebnih avtomobilov v skladu z Uredbo (ES) št. 443/2009 Evropskega parlamenta in Sveta (UL L 31, 6.2.2016, str. 70).

(7) Izvedbeni sklep Komisije (EU) 2016/587 z dne 14. aprila 2016 o odobritvi tehnologije za učinkovito zunanjo osvetlitev vozila z uporabo svetlečih diod kot inovativne tehnologije za zmanjšanje emisij CO2 iz osebnih vozil v skladu z Uredbo (ES) št. 443/2009 Evropskega parlamenta in Sveta (UL L 101, 16.4.2016, str. 17).

(8) Izvedbeni sklep Komisije (EU) 2016/1721 z dne 26. septembra 2016 o odobritvi učinkovite zunanje osvetlitve podjetja Toyota z uporabo svetlečih diod za uporabo v hibridnih elektrificiranih vozilih brez zunanjega polnjenja kot inovativne tehnologije za zmanjšanje emisij CO2 iz osebnih avtomobilov v skladu z Uredbo (ES) št. 443/2009 Evropskega parlamenta in Sveta (UL L 259, 27.9.2016, str. 71).

(9) Uredba Komisije (ES) št. 692/2008 z dne 18. julija 2008 o izvajanju in spremembi Uredbe (ES) št. 715/2007 Evropskega parlamenta in Sveta o homologaciji motornih vozil glede na emisije iz lahkih potniških in gospodarskih vozil (Euro 5 in Euro 6) in o dostopu do informacij o popravilu in vzdrževanju vozil (UL L 199, 28.7.2008, str. 1).

(10) Direktiva 2007/46/ES Evropskega parlamenta in Sveta z dne 5. septembra 2007 o vzpostavitvi okvira za odobritev motornih in priklopnih vozil ter sistemov, sestavnih delov in samostojnih tehničnih enot, namenjenih za taka vozila (Okvirna direktiva) (UL L 263, 9.10.2007, str. 1).